Onmiddellike optrede met DNS-krisis geëis | Maroela Media
Die erkenning van die minister van polisie, Bheki Cele, dat daar tans geen chemikalieë in enige polisielaboratorium in die land is om DNS-monsters te kan toets nie, kom neer op verraad teen die mense van Suid-Afrika.
Só het dr. Pieter Groenewald, VF Plus-leier, gereageer nadat Cele Woensdag tydens 'n vergadering van die portefeuljekomitee oor polisie gesê het dat hy toevallig daarvan bewus geraak het tydens 'n besoek aan 'n misdaadtoneel. "Dit is tekenend van die spanning en konflik tussen die minister en die kommissaris van polisie, genl. Khehla Sitole, tot nadeel van Suid-Afrika," het Groenewald gesê.
Action Society het egter Tina Joemat-Pettersson, komiteevoorsitter, se opdrag dat die geskil met Forensic Data Analysts (FDA), wat die tegnologie vir die DNS-stelsel besit, opgelos moet word, verwelkom.
Joemat-Pettersson het gesê die polisie het die komitee mislei. Sy het die betrokke partye tot volgende Woensdag kans gegee om probleme rakende die DNS-agterstand op te los.
"Action Society verwelkom haar uitspraak en hoop dat die honderdduisende slagoffers geregtigheid sal sien seëvier wanneer hul sake voor die hof dien," het dr. Rineé Pretorius, woordvoerder van Action Society, gesê.
"In 'n land waar die DNS-agterstand ongetwyfeld elke dag groei, kan daar nie op 'n papierstelsel staatgemaak word nie. Met 'n verkragting-skuldigbevindingsyfer van 7,8% is ons verslae dat die regering, vir 'n onderhandelingstydperk van meer as twee jaar, 'n prysetiket op 'n rekenaarstelsel kon plaas wat broodnodig is om bewysstukke te bestuur," sê Pretorius.
'n Verdere krisis is dat daar nou al sedert 2018 verskeie hofsake tussen die polisie en die FDA was waarvan die polisie al nege sake verloor het, het Groenewald gesê.
Die FDA het 'n gerekenariseerde stelsel vir die polisie in werking gestel wat bekend staan as die PCEM (Property Control and Exhibit Management) waar onder meer alle DNS-toetse en die vordering daarvan gerekenariseerd gevolg kan word. Daar kan slegs biometriese toegang tot die stelsel verkry word.
"Dit is uiters belangrik vir die versekering van die integriteit van bewysstukke wat noodsaaklik is vir geslaagde vervolgings in die howe. Weens hierdie hofsake is die stelsel reeds sedert 13 Junie 2020 afgeskakel."
Donker Afrika benadering en denke?
Jy lieg weer soos gewoonlik Bheki
Ag jy lieg soos gewoontlik. Jy het geweet daar is nie en niks daaraan gedoen nie, want jy moes die strande beskerm. Pateties verby, CR kan jy hom verwyder, hy het nie n idee wat hy doen nie, of beskerm julle almal julle kamerades.